Duisende oudpolisielede wil terugkeer na SAPDFoto: SAPD, Facebook Brig. Vishu Naidoo, woordvoerder van die polisie, het gesê sedert die polisie aangekondig het dat hy voormalige polisiebeamptes wil werf om jare lange ervaring terug te bring in polisiegeledere, het meer as 2 800 voormalige polisiebeamptes aansoek gedoen. Ongeveer 1 000 van hierdie aansoeke was van voormalige speurders. “Hierdie rare geleentheid vir voormalige lede is deel van die bestuur se plan om polisierange met hoogs ervare speurders en voormalige lede van sigbare polisiëring te versterk, omdat ons poog om dienslewering op praktiese vlak te verbeter,” het Naidoo gesê. Hy het gesê die polisie sal voormalige konstabels, sersante, adjudant-offisiers en luitenante aanstel, spesifiek in die speurdiens en sigbarepolisiëring-afdeling. “Die aansoeke word tans oorweeg na aanleiding van die posvereistes wat in die advertensies gelys is. Aansoekers moes egter nie die polisiediens verlaat het terwyl ŉ dissiplinêre ondersoek teen hulle hangende was nie,” het hy gesê. “Die nasionale polisiekommissaris, Riah Phiyega, het dit duidelik gemaak dat mense met misdaadrekords nie in aanmerking geneem sal word nie.” Volgens Phiyega kan slegs lede met ŉ onberispelike diensrekord en goeie werkprestasie weer in aanmerking kom. Sy het ook die span wat interne ouditwerk doen, versoek om die proses waar te neem en sodoende te verseker dat alles op ŉ regverdige en objektiewe manier geskied. Daar word beplan om die proses teen November 2015 te finaliseer. Naidoo het beklemtoon dat daar niks snaaks of ongewoon is wat die verlies van polisielede betref nie, aangesien verskeie staatsdepartemente werknemers verloor het weens verwarring oor pensioenfondsvoordele. “Vorige mediadekking oor die herroep [van voormalige polisielede] het die wanindruk gewek dat die getal lede wat die polisiediens verlaat oor die laaste jaar verdriedubbel het, maar dit is nie geval nie.” Volgens die polisie se amptelike syfers het 5 447 lede die polisie in die finansiële jaar 2013/2014 verlaat, terwyl 7 249 lede in die finansiële jaar 2014/2015 weg is.